સુરતનો ડાયમંડ ઉદ્યોગ ૯૦,૦૦૦ કરોડ રૂપિયાનો છે. શહેરમાં ૪૦૦૦ જેટલી ડાયમંડ ફેક્ટરી છે જેમાં ૧૦૦૦ જેટલી મોટી છે, જેનું કામકાજ મોટાભાગે ચેકથી જ થતું હોય છે. એક્સપોર્ટનું કામ પણ વ્હાઇટમાં જ થાય છે, પરંતુ મોટી મુશ્કેલી ૩૦૦૦ જેટલી નાની ફેક્ટરીઓને પડશે. ડાયમંડ ઉદ્યોગ સાથે સંકળાયેલા પ્રવીણ નાણાવટી કહે છે, “સૌથી મોટી સમસ્યા કારીગરોને પગાર કરવાની રહેશે એથી જ વેકેશન મહિનો લંબાય તો નવાઈ નહીં. એક અંદાજ મુજબ ડાયમંડ બજારમાં દરરોજ રૂ.૧૨૫ કરોડનું ટર્નઓવર થાય છે, જેમાં કૅશમાં થતાં ૪૦ ટકા જેટલા કામને અસર થશે. આ જ રીતે ટેક્સટાઇલ ઉદ્યોગમાં પણ લૂમ્સ અને નાનાં કારખાનાંમાં પેમેન્ટની સમસ્યા ઊભી થવાથી તેને પણ અસર થશે.”